Îmbulzeală la ajutoare, în Deva. Sute de pensionari și șomeri s-au așezat la cozi încă de la primele ore. Au înfruntat frigul și ploaia, iar după ore bune de așteptare au început să se împingă și să se ia la ceartă. Pentru calmarea spiritelor a fost nevoie de intervenția polițiștilor locali.

Sute de persoane din Deva s-au îmbulzit în fața Cantinei Sociale de la fostul liceu miner din Deva pentru a primi ajutoare de la Uniunea Europeană. Oamenii s-au așezat la rând încă de la ora 04.00, iar odată ce a început împărțirea ajutoarelor spiritele s-au încins și pentru a-i liniști a fost nevoie de intervenția polițiștilor locali, infoează Radio Reșița.

Reprezentanții Primăriei municipiului Deva susțin că astăzi și mâine vor fi împărțite pachetele cu ajutoare pentru 800 din cei peste 4.200 dintre beneficiarii Programului Operațional pentru Ajutorarea Persoanelor Defavorizate.

Coșul cu ajutoare de la UE conține 4 litri de ulei, 6 kilograme de făină, 6 kilograme de mălai, 800 de grame de paste făinoase,8 conserve de porc, 6 conserve de vită și 10 cutii cu pateu.